《寿虞丞相 其一》
宋代·员兴宗

今年辅相得真儒，和气融融庆历初。一柱擎天隆庙社，三边无地著兵车。

功名入手归谈笑，操略随时自卷舒。万岁千秋臣主愿，未饶两纪说中书。

作者简介：隆州仁寿人，字显道，仕前居九华山，号九华。高宗绍兴二十七年进士。荐除教授。召试，擢著作郎、国史编修、实录检讨官。所上奏议，大抵毅然抗论，指陈时弊。孝宗乾道中，疏劾贵幸，中谗去职，侨居润州而终。多与张栻、陆九渊诸学人书简往复。有《采石战胜录》、《辩言》、《九华集》。